**Naputak suradnicima**

Časopis Aleph objavljuje studentske radove s područja književnosti, prikaze i recenzije hrvatskih i stranih knjiga i časopisa, prijevode stručne i znanstvene literature na hrvatski jezik koja na njega još nije bila prevedena te druge vrste priloga kao što su intervjui, prikazi događaja (skupovi, predavanja, tribine), ali i autorske radove iz svih triju književnih rodova poezije, proze (kratka priča, ulomci iz romana) i drame, stripove, likovne uratke itd.

Svaki rad priložen za objavljivanje prolazi kroz postupak recenziranja od strane članova uredništva. Uredništvo pridržava pravo da rad redakcijski prilagodi propozicijama časopisa i standardima hrvatskog književnog jezika.

Radove treba slati isključivo elektronskom poštom na adresu uredništva: [skkalephffos@gmail.com](mailto:skkalephffos@gmail.com).

**OPREMA RADOVA**

Grafički prilozi (tablice, grafikoni, crteži i sl.) moraju biti izrađeni na zasebnim listovima istog formata. U tekstu treba jasno označiti mjesto svakog grafičkog priloga. Također je potrebno navesti i izvore korištenih podataka.

Opseg radova, uključujući sažetak, ključne riječi, bilješke i bibliografiju (popis literature), ne smije biti ispod 10 kartica teksta niti prelaziti 15 kartica (1 kartica = 1800 znakova). U gornjem lijevom uglu prve stranice potrebno je navesti ime i prezime autora/ autorice, naziv i adresu fakulteta, studijsku grupu ili smjer, godinu na kojoj se autor/ autorica trenutno nalazi te e-mail adresu.

Autoricama/ autorima preporuča se korištenje bezlične forme pri pisanju rada.

**SAŽETAK I KLJUČNE RIJEČI**

Radu treba biti priložen sažetak na hrvatskom jeziku od najviše 200 riječi kojim se ukazuje na svrhu rada, najvažnije rezultate i zaključak. Na kraju sažetka, pod oznakom ključne riječi potrebno je navesti abecednim redom najviše 7 najvažnijih pojmova koji se obrađuju u tekstu.

**CITIRANJE UNUTAR TEKSTA**

Navode iz drugih djela treba označiti u tekstu, a ne u bilješkama, i to **u navodnicima**. U podnožnim bilješkama (fusnotama) donose se samo dodatna pojašnjenja, digresije ili komentari (broj fusnote ponavlja se ispod crte u podnožju teksta).

Ako se navode tuđe ideje, podaci, rezultati, hipoteze i slično, a da se pritom ne citira doslovce, dakle ako se radi o parafrazi, izvor se stavlja u zagrade i sadrži prezime autora i godinu izdanja, npr. (Rem, 2011).

Ako se radi o doslovnom citatu, iza oznake godine izdanja stavlja se dvotočka i broj stranice, npr. (Rem, 2011: 84). Kraći citati navode se u tekstu, a duži se citati izdvajaju kao posebni odlomci, dakle pišu se uvučeno. Izdvojeni se citati ne obilježuju navodnicima, nego tipografski. To može biti isti tip pisma s manjim proredom, isto pismo u manjemu obliku ili drugi tip pisma. Ako se izdvojeni citati uvode potpunom rečenicom, na kraju se uvodne rečenice piše dvotočje, a ako se sintaktički ugrađuju u vlastiti tekst, ne piše se nikakav interpunkcijski znak.

Ako je u popisu literature više autora istog prezimena, dodaje se i inicijal imena, npr. (P. Bourdieu, 1963).

Ako su dva autora jednog djela, stavljaju se oba prezimena, npr. (Blumer i McQail, 1968).

Ako su autora tri i više, iza imena prvog autora stavlja se kratica ‘et al.’, a ostali se autori ne navode, npr. (Vukojević et al., 1999).

Ako je u popisu literature navedeno više radova istog autora koji su objavljeni iste godine, razlikuje ih se slovima a, b, c itd. koja dolaze iza oznake godine, npr. (Giddens, 1989b).

Sve reference u tekstu navode se kao i prvi put, odnosno ne koriste se oblici poput ‘ibid.’, ‘op. cit.’, ‘loc.cit.’ i slično.

Navodi i citati iz dnevnog, tjednog i sličnog tiska mogu se navoditi na dva načina. U slučaju navođenja vijesti, objavljenih dokumenata ili podataka, dakle tekstova u kojima autorstvo nije naglašeno ili je nepoznato, kosim pismom navodi se naziv tiskovine i nadnevak izdanja, npr. (Vjesnik, 1. 12. 1999). Ako se iz dnevnog, tjednog i sličnog tiska navode izrazito autorski članci i navode teze njihovih autora (komentari, kolumne i sl.), podaci o izvoru stavljaju se u popis literature te se navode kao i ostali članci, npr. (Banac, 1998).

Navodi i citati djela koja su preuzeta s interneta navode se poput ostalih, ovisno je li riječ o članku iz časopisa, knjizi i dr., s tim da se potpuni podaci o izvoru i URL adresa navode u bibliografiji.

Popis literature mora biti kategoriziran, dakle trebaju biti razdvojeni predlošci, teorijska literatura i internetski izvori.

U odnosu na recenzije treba istaknuti kako je poželjno da opseg recenzije ne iznosi više od pet kartica teksta. Recenzije moraju sadržavati ime i prezime autora čije se djelo recenzira, potpuni naslov djela, mjesto i godinu izdanja, naziv izdavača, broj stranica kao i ostale relevantne podatke (npr. ime i prezime prevoditelja). Na kraju teksta recenzent recenziju potpisuje punim imenom i prezimenom. Prikazi knjiga i časopisa (pregled sadržaja i temeljnih problema rada koji se prikazuje) formalno se pišu jednako kao i recenzije.

**NAVOĐENJE DJELA U POPISU LITERATURE**

**Knjiga**

Prezime, ime autora. Godina izdanja. Naslov : podnaslov [podatak o prevoditelju → prev. XXX]. Mjesto izdanja : Nakladnik.

Berruto, Gaetano. 1994. Semantika [prev. Iva Grgić]. Zagreb : Izdanja Antibarbarus.

**Rad u knjizi, zborniku, esej u zbirci i sl.**

Prezime, ime autora. Godina izdanja . Naslov rada : podnaslov. Naslov zbornika [podatak o uredniku → ur. XXX]. Mjesto izdanja : Nakladnik, str. početna-završna.

Renouf, Antoinette. 1987. Corpus Development, Looking Up: An account of the COBUILD Project in lexical computing and the development of the Collins COBUILD English Language Dictionary [ed. by John Sinclair], London and Glasgow : Collins ELT, 1-40.

**Članak u časopisu**

Prezime, ime autora. Naslov rada : podnaslov. Naslov časopisa. Godište/broj/svezak, str. početna-završna.

Filipović, Rudolf. 1998. Hrvatska leksikografija u okviru europske leksikografije, Filologija, 30-31, 1–8.

**Internetski izvori**

**Članak u elektroničkom časopisu, tekst na web stranici**

Prezime, ime autora (ako je poznato). Godina. Naslov dokumenta, datum nastanka (ako se razlikuje od datuma pristupa izvoru), potpuna http adresa, datum pristupa dokumentu.

Koch, Walter. 2001. Consciousness, Communication, Speech (5.10.2001.), <URL:http://www.trismegistos.com/IconicityInLanguage/Articles/Koch/Koch.htm>, studeni 2001.